# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Rheoliadau Diogelwch Bwyd a Bwyd Anifeiliaid (Diwygiadau Amrywiol a Darpariaethau Trosiannol) 2021** |
| **DYDDIAD** | **23 Mawrth 2021** |
| **GAN** | **Rebecca Evans AS, Y Gweinidog Cyllid a’r Trefnydd** |

**Rheoliadau Diogelwch Bwyd a Bwyd Anifeiliaid (Diwygiadau Amrywiol a Darpariaethau Trosiannol) 2021**

Mae Rheoliadau 2021 yn diwygio'r ddeddfwriaeth ganlynol:

Deddfwriaeth uniongyrchol yr Undeb Ewropeaidd (UE) a ddargedwir (*retained*):

* Rheoliad (CE) Rhif 178/2002 Senedd Ewrop a'r Cyngor sy'n pennu egwyddorion cyffredinol a gofynion cyfraith bwyd, sefydlu'r Awdurdod Diogelwch Bwyd Ewropeaidd a gosod gweithdrefnau ynghylch materion yn ymwneud â diogelwch bwyd;
* Rheoliad (CE) Rhif 1829/2003 Senedd Ewrop a'r Cyngor Ewropeaidd ar fwyd a bwyd anifeiliaid a addaswyd yn enetig (GM); a
* Rheoliad (CE) Rhif 1831/2003 Senedd Ewrop a'r Cyngor ar ychwanegion i'w defnyddio mewn maeth anifeiliaid.

Mae Rheoliadau 2021 hefyd yn diwygio cyfraith ddomestig benodol sy’n deillio o’r UE sy'n berthnasol i Loegr yn unig.

**Unrhyw effaith y gall yr Offeryn Statudol (OS) ei chael ar gymhwysedd deddfwriaethol y Senedd a/neu gymhwysedd gweithredol Gweinidogion Cymru**

Mae Rheoliadau 2021 yn gwneud diwygiadau i swyddogaethau sydd wedi'u trosglwyddo i Weinidogion Cymru, i'r graddau y gellir eu harfer mewn perthynas â Chymru, o dan Offerynnau Statudol ymadael â’r UE blaenorol.

Nid yw Rheoliadau 2021 yn effeithio ar gymhwysedd deddfwriaethol y Senedd.

Mae Rheoliadau 2021 yn gwneud newidiadau i ddeddfwriaeth uniongyrchol yr UE a ddargedwir sy’n bodoli’n barod ym meysydd hylendid a diogelwch bwyd a bwyd anifeiliaid at ddibenion cywiro diffygion cyfreithiol.

**Diben y diwygiadau**

Mewn perthynas â chyfraith bwyd gyffredinol, mae mater gweithrediad yn Erthygl 53 o Reoliad (CE) Rhif 178/2002 a ddargedwir wedi'i nodi sy'n deillio o gymhwyso Protocol Gogledd Iwerddon a allai atal cymhwysiad priodol pŵer Erthygl 53 mewn perthynas â nwyddau trydydd gwlad sy'n dod i mewn i Brydain Fawr trwy Ogledd Iwerddon.

O dan Erthygl 53 o Reoliad (CE) Rhif 178/2002 a ddargedwir, gall Gweinidogion, trwy reoliadau, osod mesurau brys lle mae bwyd neu fwyd anifeiliaid yn peri risg ddifrifol i iechyd pobl, i iechyd anifeiliaid neu i'r amgylchedd.

Mae Rheoliadau 2021 yn diwygio Erthygl 53 o Reoliad (CE) 178/2002 a ddargedwir i sicrhau y gellir arfer pŵer brys Erthygl 53 yn effeithiol i osod mesurau brys angenrheidiol mewn perthynas â bwyd a bwyd anifeiliaid o drydydd gwledydd sy'n dod i mewn i Brydain Fawr, boed yn uniongyrchol o drydydd gwledydd neu trwy Ogledd Iwerddon.

Nodwyd hefyd bod darpariaethau yn neddfwriaeth yr UE a ddargedwir sy'n llywodraethu awdurdodi a defnyddio cynhyrchion bwyd/bwyd anifeiliaid GM, a bod diffyg eglurder o ran awdurdodiad a defnydd o ychwanegion bwyd anifeiliaid mewn perthynas â'r gofyniad bod yn rhaid i benderfyniadau awdurdodi gael eu rhoi ar waith mewn deddfwriaeth.

Mae Rheoliadau 2021 yn diwygio Rheoliad (CE) Rhif 1829/2003 a ddargedwir a Rheoliad (CE) Rhif 1831/2003 i egluro bod yn rhaid i benderfyniadau i awdurdodi cynhyrchion perthnasol gael eu deddfu trwy ddeddfwriaeth.

Gellir gweld yr OS a'r Memorandwm Esboniadol, sy'n nodi effaith bob diwygiad yma:

<https://statutoryinstruments.parliament.uk/timeline/fGKAcAaK/SI-2021/>

**Pam rhoddwyd cydsyniad**

Rhoddwyd cydsyniad i Lywodraeth y DU wneud y cywiriadau hyn mewn perthynas â Chymru, ac ar ran Cymru am resymau effeithlonrwydd a hwylustod ac i sicrhau cysondeb a chydlyniant y llyfr statud. Mae'r diwygiadau wedi'u hystyried yn llawn ac nid oes gwahaniaeth mewn polisi. Pwrpas y diwygiadau hyn yw sicrhau bod y diffygion cyfreithiol sydd wedi'u nodi yn cael eu cywiro a bod y darpariaethau'n gweithredu fel y'u bwriadwyd.